ก.ล.ต.จีนออกกฎห้ามผู้ถือหุ้นรายใหญ่ขายหุ้นเกิน 1% หลังตลาดหุ้นร่วงหนัก
ก.ล.ต.จีนออกกฎห้ามผู้ถือหุ้นรายใหญ่ขายหุ้นเกิน 1% ภายในระยะเวลา 3 เดือน หลังตลาดหุ้นร่วงหนักวันนี้
7 ม.ค. 2559

ผู้สื่อข่าวรายงานว่า คณะกรรมการกำกับหลักทรัพย์และตลาดหลักทรัพย์ของจีน (CSRC) ประกาศในวันนี้ว่า CSRC จะควบคุมไม่ให้กลุ่มผู้ถือหุ้นรายใหญ่ทำการขายหุ้นมากกว่า 1% ของหุ้นที่ถืออยู่ทั้งหมด ภายในระยะเวลา 3 เดือน
ทั้งนี้ CSRC กำหนดว่า ผู้ถือหุ้นรายใหญ่ หรือผู้ที่ถือหุ้น 5% หรือมากกว่าในบริษัทที่จดทะเบียนซื้อขายในตลาดหลักทรัพย์ จะไม่ได้รับอนุญาตให้ขายหุ้นได้มากกว่า 1% ของหุ้นที่ถืออยู่ ภายในระยะเวลา 3 เดือน นอกจากนี้ ผู้ถือหุ้นรายใหญ่จะต้องแจ้งแผนการปรับลดสัดส่วนการถือหุ้นให้กับ CSRC ทราบก่อนล่วงหน้า 15 วันทำการ
สำหรับกฎข้อบังคับดังกล่าวมีขึ้นหลังจากตลาดหุ้นจีนปิดทำการซื้อขายก่อนเวลาในวันนี้ เนื่องจากดัชนีตลาดหุ้นจีนร่วงลงไปกว่า 7% จนเป็นเหตุให้ CSRC จีนตัดสินใจระงับการซื้อขายตลอดทั้งวันในวันนี้ และนับเป็นครั้งที่ 2 ในสัปดาห์นี้ที่ตลาดหุ้นจีนใช้เซอร์กิต เบรกเกอร์เพื่อสกัดความผันผวนในตลาด